BT kunne torsdag aften afsløre, at OBs 21-årige angriber Kenneth Zohore er tæt på at skrive under med den walisiske Championship-klub Cardiff City.

Og fredag formiddag bekræfter OB, at Zohore er tæt på et klubskifte. Den fysisk stærke U21-landsholdsangriber er således sorteret fra truppen til dagens træningskamp mod HB Køge.

»Yao er med i spillerbussen i stedet for Kenneth Zohore, der har fået fri til at afsøge muligheden for et eventuelt klubskifte,« skriver fynboerne på klubbens hjemmeside.

Kenneth Zohore har spillet i OB i et år, og han står i denne sæson noteret for otte scoringer. Han forlængede i sommer sin kontrakt, så den løber frem til sommeren 2017 - men nu tyder alt altså på, at samarbejdet ophører inden for få dage.